b'\n_START_ARTICLE_\nScotts hytte\n_START_PARAGRAPH_\nScotts hytte er en hytte som ligger p\xc3\xa5 nordkysten av Cape Evans p\xc3\xa5 Ross Island i Antarktis. Den ble reist i 1911 under Terra Nova-ekspedisjonen, ledet av Robert Falcon Scott. Da han skulle velge base for operasjonene i 1910-1913, \xc3\xb8nsket ikke Scott \xc3\xa5 bruke den gamle hytta si \xc2\xabDiscovery Hut\xc2\xbb som han hadde bygget ved McMurdo-sundet under Discovery-ekspedisjonen i 1901\xe2\x80\x931904. Denne f\xc3\xb8rste hytta ligger p\xc3\xa5 Hut Point, 20\xc2\xa0km s\xc3\xb8r for Cape Evans.. For det f\xc3\xb8rste var den gamle hytta s\xc3\xa6rdeles kald, og for det andre s\xc3\xa5 hadde skipet til Scott, \xc2\xabDiscovery\xc2\xbb, blitt fanget i isen ved Hut Point, et problem han \xc3\xb8nsket \xc3\xa5 unng\xc3\xa5 ved \xc3\xa5 legge basen lenger nord.\n_START_SECTION_\nSkildring\n_START_PARAGRAPH_\nScotts hytte var prefabrikkert i England f\xc3\xb8r den ble fraktet med skuta s\xc3\xb8rover. Den er 50 fot lang og 25 fot bred (ca.16 x 8 meter)._NEWLINE_Det st\xc3\xa5r et kors p\xc3\xa5 en \xc3\xa5s bak Scotts hytte ved Cape Evans, men det har ikke tilknytning til kaptein Scott, og det ble reist til minne om tre medlemmer fra gruppen til Ernest Shackleton ved Rosshavet som omkom i n\xc3\xa6rheten. Korset som ble reist til minne om kaptein Scott og kompanjongene hans st\xc3\xa5r p\xc3\xa5 toppen av Observation Hill._NEWLINE_I l\xc3\xb8pet av vinteren 1911 bodde 25 menn under Terra Nova-ekspedisjonen i hytta. Det var herfra Scott satte ut p\xc3\xa5 den fatale turen til Sydpolen. Da Scott ikke kom tilbake fra Sydpolen, dro flere av ekspedisjonens medlemmer, blant dem Tryggve Gran, tilbake til hytta for \xc3\xa5 v\xc3\xa6re her vinteren 1912 og for \xc3\xa5 lete etter likene v\xc3\xa5ren etter. I 1913, da Terra Nova-ekspedisjonen var over, ble forsyninger satt igjen i hytta._NEWLINE_Hytta ble benyttet p\xc3\xa5 ny i 1915-1917 av den gruppen som bes\xc3\xb8kte Rosshavet under ekspedisjonen til Shackleton, da skuta \xc2\xabAurora\xc2\xbb ble fanget i isen og drev nordover. Ti strandete menn benyttet da hytta og klarte \xc3\xa5 overleve p\xc3\xa5 grunn av de  forsyningene som l\xc3\xa5 igjen i hytta. I januar 1917, etter at Shackleton hadde berget de overlevende, satte han hytta i stand og l\xc3\xa5ste den f\xc3\xb8r han dro videre._NEWLINE_Etter 1917 sto hytta ur\xc3\xb8rt fram til 1956 da amerikanske ekspedisjonsmedlemmer gravde den ut av sn\xc3\xb8en og isen. Den var i utmerket stand og flere gjenstander fra de tidligere ekspedisjonene l\xc3\xa5 fremdeles i hytta. Noen ble tatt som suvenirer, men hytta  er fremdeles omtrent like intakt som den var i 1917._NEWLINE_New Zealand og Storbritannia har siden 1970-\xc3\xa5rene jevnlig restaurert (stort sett fjernet sn\xc3\xb8 og is) b\xc3\xa5de denne hytta og Discovery Hut .'